SK Úradný vestník Európskej únie C 170/5

SPOLOČNÉ PARLAMENTNÉ ZHROMAŽDENIE V RÁMCI DOHODY O PARTNERSTVE UZATVORENEJ MEDZI ČLENMI SKUPINY AFRICKÝCH, KARIBSKÝCH A TICHOMORSKÝCH ŠTÁTOV NA JEDNEJ STRANE A EURÓPSKOU ÚNIOU A JEJ ČLENSKÝMI ŠTÁTMI NA DRUHEJ STRANE

ZÁPISNICA Z ROKOVANIA V UTOROK 20. DECEMBRA 2016

(2017/C 170/02)

Obsah

1. Vyhlásenie Lukáša Parízka, štátneho tajomníka Ministerstva zahraničných vecí a európskych záležitostí SR (Slovensko) a úradujúceho predsedu Rady EÚ 5

2. Vyhlásenie Lindsaya F.P. Granta, ministra pre cestovný ruch, medzinárodný obchod, priemysel a spotrebiteľské záležitosti (Svätý Krištof a Nevis), úradujúceho predsedu Rady AKT 5

3. Hodina otázok pre Radu 6

4. Rozprava s Radou – postup prihlásenia sa o slovo zdvihnutím ruky 6

5. Ústavné obmedzenia funkčného obdobia prezidenta 6

6. Súhrnné správy zo seminárov – postup prihlásenia sa o slovo zdvihnutím ruky 7

7. Spojenie síl na vykonávanie environmentálneho rozmeru programu 2030 a Parížskej dohody o zmene klímy 7

8. Vplyv nezákonných finančných tokov na financovanie rozvoja 7

9. Úloha obchodu pri dosahovaní cieľov v oblasti trvalo udržateľného rozvoja 8

ZÁPISNICA Z ROKOVANIA V UTOROK 20. DECEMBRA 2016

(Rokovanie sa začalo o 9.20 h)

ROKOVANIU PREDSEDALA: Cécile Kashetu KYENGE

úradujúca spolupredsedníčka

1. Vyhlásenie Lukáša Parízka, štátneho tajomníka Ministerstva zahraničných vecí a európskych záležitostí SR (Slovensko) a úradujúceho predsedu Rady EÚ

Lukáš Parízek, štátny tajomník Ministerstva zahraničných vecí a európskych záležitostí SR (Slovensko) a úradujúci predseda Rady EÚ zdôraznil kľúčovú úlohu Spoločného parlamentného zhromaždenia pri posilňovaní demokratickej legitimity a zabezpečovaní rôznorodosti a pevnosti partnerstva. Zameral sa na budúce výzvy a privítal, že štáty AKT sa stotožňujú s prioritou, ktorú EÚ vytýčila pre program udržateľného rozvoja do roku 2030.

Zmena klímy, prepojenie bezpečnosti a rozvoja, migračná politika, demografické trendy a mládež boli ďalšie témy, ktorým sa úradujúci predseda venoval, pričom zároveň zdôraznil potrebu reformy spoločných inštitúcií, aby mohli riešiť nové výzvy a spoločné úsilie opierali o zásady solidarity a partnerstva a spoločnej zodpovednosti.

2. Vyhlásenie Lindsaya F.P. Granta, ministra pre cestovný ruch, medzinárodný obchod, priemysel a spotrebiteľské záležitosti (Svätý Krištof a Nevis), úradujúceho predsedu Rady AKT

Lindsay F.P. Grant, minister pre cestovný ruch, medzinárodný obchod, priemysel a spotrebiteľské záležitosti (Svätý Krištof a Nevis), úradujúci predseda Rady AKT, načrtol proces rokovania o vzťahoch medzi AKT a EÚ po uplynutí platnosti Dohody z Cotonou. Hoci sa uskutočnili dôležité geografické a politické zmeny, priority, ktorými sú odstránenie chudoby a podpora trvalo udržateľného rozvoja, zostali nezmenené. Rada AKT uskutočnila prvé rokovanie o spoločnom oznámení Európskej komisie a vysokej predstaviteľky EÚ pre zahraničné veci a bezpečnostnú politiku o obnovení partnerstva AKT – EÚ a pozorne ho zváži. Zároveň zdôraznil pretrvávajúci záväzok štátov AKT vo vzťahu k EÚ a k jednotnému postupu v rámci štátov AKT ako skupiny.

3. Hodina otázok pre Radu

Rade AKT bolo položených 14 otázok a Rade EÚ 17.

Lindsay F.P. Grant odpovedal v mene Rady AKT na tieto otázky a doplňujúce otázky:

Otázka č. 6, ktorú položila Julie Ward, týkajúca sa potravinovej bezpečnosti a výživy, s osobitným zameraním na ženy a dievčatá.

Otázka č. 9, ktorú položil Arne Lietz, týkajúca sa aféry Panama Papers.

Otázka č. 11, ktorú položila Maria Lidia Senra Rodríguez, týkajúca sa účasti členského štátu na vypracovaní právne záväznej zmluvy o spoločnostiach a ľudských právach a zriadení medzinárodného trestného súdu pre právnické osoby.

Otázka č. 14, ktorú položil David Martin (nahradila ho Maria Arena), týkajúca sa politickej situácie v Konžskej demokratickej republike.

Autori otázok č. 1, 2, 3, 4, 5, 7, 8, 10, 12 a 13 neboli prítomní.

Lukáš Parízek odpovedal v mene Rady EÚ na tieto otázky a doplňujúce otázky:

Otázka č. 17, ktorú položila Cécile Kashetu Kyenge, týkajúca sa vývoja v Stredoafrickej republike.

Otázka č. 20, ktorú položil David Martin (nahradila ho Maria Arena), týkajúca sa politickej situácie v Konžskej demokratickej republike.

Otázka č. 24, ktorú položila Maria Lidia Senra Rodríguez, týkajúca sa účasti členského štátu na vypracovaní právne záväznej zmluvy o spoločnostiach a ľudských právach a zriadení medzinárodného trestného súdu pre právnické osoby.

Otázka č. 25, ktorú položila Teresa Jiménez-Becerril Barrio, týkajúca sa detskej práce v Benine.

Otázka č. 29, ktorú položila Julie Ward, týkajúca sa potravinovej bezpečnosti a výživy, s osobitným zameraním na ženy a dievčatá.

Otázka č. 31, ktorú položil Inama Nkenguzamateka (Burundi), týkajúca sa nevyváženého partnerstva medzi krajinami AKT a EÚ.

Autor otázky č. 19 nemal žiadne ďalšie otázky.

Autori otázok č. 15, 16, 18, 21, 22, 23, 26, 27, 28 a 30 neboli prítomní.

4. Rozprava s Radou – postup prihlásenia sa o slovo zdvihnutím ruky

Rečníci: Anneli Jäätteenmäki, Anna Záborská, Davy Yama (Stredoafrická republika), Babiker Mohamed Toum (Sudán), Arne Lietz, Julie Ward, Catherine Bearder, Magnus Kofi Amoatey (Ghana), Joachim Zeller, Bodil Valero, Mariya Gabriel a Cécile Kashetu Kyenge.

Otázky sa týkali širokej škály tém vrátane súdržnosti politík rozvoja a záväzkov v rámci oficiálnej rozvojovej pomoci členských štátov EÚ, spolupráce EÚ so Sudánom a Stredoafrickou republikou, Akčného plánu EÚ o obchodovaní s voľne žijúcimi druhmi, rozdrobenosti financovania rozvoja zo strany EÚ a iniciatívy v oblasti legálnej migrácie.

ROKOVANIU PREDSEDAL: Louis MICHEL

Spolupredseda

5.

Ústavné obmedzenia funkčného obdobia prezidenta

Výbor pre politické veci

Spoluspravodajcovia: Ignazio Corrao a Tulia Ackson (Tanzánia)

Tulia Ackson (Tanzánia) predstavila správu a načrtla stanovisko AKT k tejto téme.

Rečníci: Pally Iriase (Nigéria), Joachim Zeller, Cécile Kashetu Kyenge, Mohamed Youssouf Goumaneh (Džibutsko), Anneli Jäätteenmäki, Tesfaye Daba Wakjira (Etiópia), Uladi Mussa (Malawi), Bodil Valero, Ahamada Soukouna (Mali), Mohamed El Mokhtar Zamel (Mauritánia), Louis Aliot, Amadou Dioffo (Niger), Amos Fish Mahlalela (Južná Afrika), Mariya Gabriel, Louis H. Straker (Svätý Vincent a Grenadíny), Juan Fernando López Aguilar, Jacob Oulanyah (Uganda), Tadeusz Zwiefka, Rassin Ibrahim Bundu (Sierra Leone), Carlos Zorrinho, Dariusz Rosati, Derek Vaughan a Kristin de Peyron (ESVČ).

Členovia sa zhodli na tom, že ústavy sú vyjadrením vôle ľudí, a preto sa musia dodržiavať, ale je možné ich meniť, ak si to ľudia želajú, nevynímajúc obmedzenie dĺžky funkčného obdobia prezidenta. Niektorí členovia však zdôraznili, že akékoľvek takéto zmeny by sa mali uplatňovať do budúcnosti, ale nie na úradujúcich prezidentov. Niektorí členovia sa vyslovili za obmedzenie funkčného obdobia, ale žiadny člen nespochybnil právo každej krajiny rozhodnúť pre alebo proti takémuto obmedzeniu.

Tulia Ackson (Tanzánia) ukončila rozpravu.

6. Súhrnné správy zo seminárov – postup prihlásenia sa o slovo zdvihnutím ruky

Julie Ward predniesla súhrnnú správu zo seminára na tému „Posilňovanie malých a stredných podnikov (MSP) s cieľom tvorby pracovných miest“, zdôrazňujúc, najmä v krajinách AKT, dôležitosť začlenenia mikropodnikov, a preto aj ich podpory, keďže vytvárajú štyri z piatich nových pracovných miest na celom svete. S cieľom pomôcť MMSP a prilákať investície bolo na seminári identifikovaných niekoľko problémov, ktoré treba riešiť: zníženie byrokracie, podpora regionálnej integrácie, podpora odbornej prípravy a rozvoja kapacít, využívanie výhod digitálneho hospodárstva a technológií a boj proti korupcii a nedostatkom v infraštruktúre.

Rečník: Spolupredseda Louis Michel.

Bradly John Felix (Svätá Lucia) predniesol správu zo seminára na tému„Kenské odvetvie záhradníctva“, pričom zdôraznil kľúčový význam tohto odvetvia pre kenské hospodárstvo a zamestnanosť. Výrobky z tohto odvetvia sa vyvážajú do celého sveta a stanovujú vysoké sociálne a environmentálne normy. Čelí rôznym výzvam, napríklad vysokým nákladom spojeným s dodržiavaním zahraničných rastlinnolekárskych noriem. Seminár zahŕňal exkurziu na kvetinovú farmu vo Winchesteri.

(Rokovanie bolo prerušené o 12.47 h a pokračovalo o 15.08 h.)

ROKOVANIU PREDSEDAL: Netty BALDEH

Spolupredseda

7.

Spojenie síl na vykonávanie environmentálneho rozmeru programu 2030 a Parížskej dohody o zmene klímy

Výmena názorov s Ibrahimom Thiawom, zástupcom výkonného riaditeľa Programu OSN pre životné prostredie (UNEP)

Ibrahim Thiaw, zástupca výkonného riaditeľa Programu OSN pre životné prostredie (UNEP) zdôraznil, že životné prostredie je základom ľudského života na Zemi, ako aj poľnohospodárstva, rybárstva a čoraz častejšie energie. Zdôraznil tiež súvislosť medzi zmenou klímy a zhoršovaním životného prostredia na jednej strane a konfliktmi, nestabilitou a chudobou na strane druhej. Zatiaľ čo krajiny AKT patria k najviac zraniteľným voči vplyvom zmeny klímy, vznikajú zároveň príležitosti, najmä v súvislosti s využívaním energie z obnoviteľných zdrojov a infraštruktúry verejnej dopravy. Krajiny AKT by sa mali snažiť predbehnúť vo vývoji v tejto oblasti bohaté krajiny.

Rečníci: György Hölvényi, Jo Leinen, Catherine Bearder, Maria Lidia Senra Rodríguez, Tesfaye Daba (Etiópia), Michèle Rivasi, Emanuel Alberto Fernandes Barbosa (Kapverdy), Cecilia Ogwal (Uganda), Nicolas Bay, Babiker Mohamed Toum (Sudán), Edmund Esmond Forde (Trinidad a Tobago), Julie Ward, Arne Lietz a Domenico Rosa (Komisia).

Členovia zdôraznili účinky zmeny klímy na rozvojové krajiny, potrebu investovať do ekologického hospodárstva, aby sa dosiahli úspory energie a zastavil úbytok biodiverzity, a podporili najmenej rozvinuté krajiny pri dekarbonizácii ich budúceho rozvoja.

8.

Vplyv nezákonných finančných tokov na financovanie rozvoja

Výbor pre hospodársky rozvoj, financie a obchod

Spoluspravodajcovia: Theodor Dumitru Stolojan a Michel Kamano (Guinea)

Michel Kamano (Guinea) a Theodor Dumitru Stolojan predstavili správu, v ktorej sa uvádza pôvod nezákonných finančných tokov (NFT) a ich vplyv na hospodárstva a spoločnosti rozvojových krajín. Členovia sa väčšinou zhodli v otázke rozsahu a pôvodu NFT, najmä pokiaľ ide o daňové úniky a daňové podvody, zneužívanie transferového oceňovania a rôzne formy organizovanej trestnej činnosti.

Rečníci: Mara Thompsonová (Barbados), György Hölvényi, Pally Iriase (Nigéria), Neena Gill, Louis Michel, Mohamed Y Goumaneh (Džibutsko), Joyce Laboso (Keňa), Maria Lidia Senra Rodríguez, Michèle Rivasi, Amos Fish Mahlalela (Južná Afrika), Andre Misiekaba (Surinam), Cecilia Ogwal (Uganda), Dariusz Rosati, Bogdan Brunon Wenta, Juan Fernando López Aguilar, Agustín Diaz de Mera a Domenico Rosa (Komisia).

Niektorí členovia AKT varovali pred obmedzením potenciálu chudobných krajín zachovať si vlastné odvetvia finančných služieb. Väčšina však požadovala spoločné medzinárodné úsilie s cieľom odstrániť právne nedostatky, zintenzívniť medzinárodnú spoluprácu, rázne zvýšiť transparentnosť skutočného vlastníctva, finančných tokov a ohlasovaciu povinnosť nadnárodných spoločností a zjednodušiť vymáhanie nezákonne nadobudnutého majetku. Bola tiež zdôraznená spoločná zodpovednosť vlád krajín AKT a OECD a súkromného sektora.

Michel Kamano (Guinea) a Theodor Dumitru Stolojan ukončili rozpravu.

ROKOVANIU PREDSEDALA: Mara THOMPSON (Barbados)

úradujúca spolupredsedníčka

9.

Úloha obchodu pri dosahovaní cieľov v oblasti trvalo udržateľného rozvoja

Hlavná rozprava s Mukhisom Kituyim, generálnym tajomníkom Konferencie Organizácie Spojených národov pre obchod a rozvoj (UNCTAD)

Mukhisa Kituyi, generálny tajomník Konferencie Organizácie Spojených národov pre obchod a rozvoj (UNCTAD), vystúpil s prezentáciou o obchode a jeho úlohe pri dosahovaní cieľov udržateľného rozvoja. Zdôraznil, že obchod môže ľuďom pomôcť vymaniť sa z chudoby, ak sa skombinuje s politikami, ktoré podporujú investície, budovanie infraštruktúry, znižujú nerovnosti a pomáhajú pri plnení regulačných požiadaviek vývozných trhov.

Rečníci: Mmadi Hassáni (Komory), Daniel Caspary, Carlos Zorrinho, David Campbell Bannerman, Veikko Nekundi (Namíbia), Maria Lidia Senra Rodriguez, Amos Fish Mahlalela (Južná Afrika), Michèle Rivasi, Juliet Kinyamatama (Uganda), Michael Gahler, Sebastian C. Kopulande (Zambia), Ole Christensen, Bogdan Brunon Wenta, Arne Lietz, Dariusz Rosati, Joachim Schuster, Julie Ward, Alessandro Tonoli (Komisia).

Mukhisa Kituyi odpovedal na pripomienky a otázky rečníkov a zhodol sa s členmi na tom, že obchod sám osebe nedokáže odstrániť chudobu, že globalizácia sa musí riadiť pravidlami a že je potrebné vytvárať záchranné siete. Vyzval členov, aby zohrávali vedúcu úlohu pri navrhovaní politík, ktoré sú zosúladené s cieľmi trvalo udržateľného rozvoja, a presviedčali ľudí, aby sa k medzinárodnej spolupráci neobracali chrbtom, no zároveň vyzval na riešenie negatívnych aspektov globalizácie. Niektorí členovia vyjadrili opačné názory, pokiaľ ide o prínosy a príležitosti, ktoré globálny obchod poskytuje chudobným krajinám a krajinám AKT, no súhlasili s potrebou investovať do infraštruktúry a v prípade krajín AKT posunúť sa vyššie v hodnotovom reťazci. Niektorí členovia takisto uviedli, že svetový obchodný režim nebol úplne prispôsobený na globalizované hospodárstva, a niektorí kritizovali pravidlá medzinárodného obchodu za to, že nepredstavujú najlepšie záujmy rozvojových krajín.

(Rokovanie sa skočilo o 19.19 h)